ddrg/super_eurlex huggingface dataset:
Articolul 34

(ex-articolul 19 TUE)

(1) Statele membre îşi coordonează acţiunea în cadrul organizaţiilor internaţionale şi cu ocazia conferinţelor internaţionale. În cadrul acestor instituţii, statele membre apără pozițiile Uniunii. Înaltul Reprezentant al Uniunii pentru afaceri externe și politica de securitate asigură organizarea acestei coordonări.

În cadrul organizaţiilor internaţionale şi cu ocazia conferinţelor internaţionale la care nu participă toate statele membre, statele participante apără pozițiile Uniunii.

(2) În conformitate cu articolul 24 alineatul (3), statele membre reprezentate în cadrul organizaţiilor internaţionale sau al conferinţelor internaţionale la care nu participă toate statele membre informează pe cele care nu participă, precum și pe Înaltul Reprezentant, în legătură cu orice problemă de interes comun.

Statele membre care sunt şi membre ale Consiliului de Securitate al Organizaţiei Naţiunilor Unite se vor pune de acord şi le informează pe deplin pe celelalte state membre, precum și pe Înaltul Reprezentant. Statele membre care sunt membre ale Consiliului de Securitate apără, în exercitarea funcțiilor lor, pozițiile și interesele Uniunii, fără a aduce atingere responsabilităţilor care le revin în virtutea dispoziţiilor Cartei Organizaţiei Naţiunilor Unite.

În cazul în care Uniunea a definit o poziţie privind o temă aflată pe ordinea de zi a Consiliului de Securitate al Organizaţiei Naţiunilor Unite, statele membre care fac parte din acesta solicită ca Înaltul Reprezentant să fie invitat pentru a prezenta poziţia Uniunii.

--------------------------------------------------
Articolul 12

Parlamentele naţionale contribuie în mod activ la buna funcţionare a Uniunii:

(a) prin faptul că sunt informate de către instituţiile Uniunii şi prin primirea de notificări privind proiectele de acte legislative ale Uniunii în conformitate cu Protocolul privind rolul parlamentelor naţionale în cadrul Uniunii Europene;

(b) prin respectarea principiului subsidiarităţii în conformitate cu procedurile prevăzute în Protocolul privind aplicarea principiilor subsidiarităţii şi proporţionalităţii;

(c) prin participarea, în cadrul spaţiului de libertate, securitate şi justiţie, la mecanismele de evaluare a punerii în aplicare a politicilor Uniunii în acest spațiu, în conformitate cu articolul 70 din Tratatul privind funcţionarea Uniunii Europene, şi prin implicarea în controlul politic al Europol şi în evaluarea activităţilor Eurojust, în conformitate cu articolele 88 şi 85 din respectivul tratat;

(d) prin participarea la procedurile de revizuire a tratatelor, în conformitate cu articolul 48 din prezentul tratat;

(e) prin faptul că sunt informate cu privire la cererile de aderare la Uniune, în conformitate cu articolul 49 din prezentul tratat;

(f) prin participarea la cooperarea interparlamentară dintre parlamentele naţionale şi cu Parlamentul European, în conformitate cu Protocolul privind rolul parlamentelor naţionale în cadrul Uniunii Europene.

--------------------------------------------------
Articolul 44

(1) În cadrul deciziilor adoptate în conformitate cu articolul 43, Consiliul poate încredinţa punerea în aplicare a unei misiuni unui grup de state membre care doresc să se angajeze în această misiune şi care dispun de capacităţile necesare. Aceste state membre, împreună cu Înaltul Reprezentant al Uniunii pentru afaceri externe şi politica de securitate, se pun de acord cu privire la gestionarea misiunii.

(2) Statele membre care participă la realizarea misiunii informează periodic Consiliul despre stadiul misiunii, din proprie iniţiativă sau la solicitarea altui stat membru. Statele membre participante sesizează imediat Consiliul în cazul în care realizarea misiunii are consecinţe majore sau necesită o modificare a obiectivului, a întinderii şi a condiţiilor misiunii stabilite prin deciziile prevăzute la alineatul (1). În acest caz, Consiliul adoptă deciziile necesare.

--------------------------------------------------
Articolul 50

(1) Orice stat membru poate hotărî, în conformitate cu normele sale constituţionale, să se retragă din Uniune.

(2) Statul membru care hotărăşte să se retragă notifică intenţia sa Consiliului European. În baza orientărilor Consiliului European, Uniunea negociază şi încheie cu acest stat un acord care stabileşte condiţiile de retragere, ţinând seama de cadrul viitoarelor sale relaţii cu Uniunea. Acest acord se negociază în conformitate cu articolul 218 alineatul (3) din Tratatul privind funcţionarea Uniunii Europene. Acesta se încheie în numele Uniunii de către Consiliu, care hotărăşte cu majoritate calificată, după aprobarea Parlamentului European.

(3) Tratatele încetează să se aplice statului în cauză de la data intrării în vigoare a acordului de retragere sau, în absenţa unui astfel de acord, după doi ani de la notificarea prevăzută la alineatul (2), cu excepţia cazului în care Consiliul European, în acord cu statul membru în cauză, hotărăşte în unanimitate să proroge acest termen.

(4) În înțelesul alineatelor (2) şi (3), membrul care reprezintă în cadrul Consiliului European şi al Consiliului statul membru care se retrage nu participă nici la dezbaterile şi nici la adoptarea deciziilor Consiliului European şi ale Consiliului care privesc statul în cauză.

Majoritatea calificată se defineşte în conformitate cu articolul 238 alineatul (3) litera (b) din Tratatul privind funcţionarea Uniunii Europene.

(5) În cazul în care statul care s-a retras din Uniune depune o nouă cerere de aderare, această cerere se supune procedurii prevăzute la articolul 49.

--------------------------------------------------
Articolul 18

(1) Consiliul European, hotărând cu majoritate calificată, cu acordul preşedintelui Comisiei, numeşte Înaltul Reprezentant al Uniunii pentru afaceri externe şi politica de securitate. Consiliul European poate pune capăt mandatului acestuia în conformitate cu aceeaşi procedură.

(2) Înaltul Reprezentant conduce politica externă şi de securitate comună a Uniunii. Acesta contribuie prin propuneri la elaborarea acestei politici şi o aduce la îndeplinire în calitate de împuternicit al Consiliului. Acesta acţionează în mod similar şi în ceea ce priveşte politica de securitate şi apărare comună.

(3) Înaltul Reprezentant prezidează Consiliul Afaceri Externe.

(4) Înaltul Reprezentant este unul dintre vicepreşedinţii Comisiei. Acesta asigură coerenţa acţiunii externe a Uniunii. Acesta este însărcinat, în cadrul Comisiei, cu responsabilităţile care îi revin acesteia din urmă în domeniul relaţiilor externe şi cu coordonarea celorlalte aspecte ale acţiunii externe a Uniunii. În exercitarea acestor responsabilităţi în cadrul Comisiei, şi numai cu privire la aceste responsabilităţi, Înaltul Reprezentant se supune procedurilor care reglementează funcţionarea Comisiei, în măsura în care acest lucru este compatibil cu alineatele (2) şi (3).

--------------------------------------------------
PROTOCOLUL (nr. 18)

PRIVIND FRANŢA

ÎNALTELE PĂRŢI CONTRACTANTE,

DORIND să ţină seama de un element special referitor la Franţa,

AU CONVENIT cu privire la următoarele dispoziţii, care se anexează la Tratatul privind Uniunea Europeană şi la Tratatul privind funcţionarea Uniunii Europene:

Franţa îşi va păstra privilegiul de a emite monede în Noua Caledonie, în Polinezia Franceză şi în Insulele Wallis şi Furtuna, în conformitate cu metodele stabilite de legislaţia sa internă şi va fi singura împuternicită să determine paritatea francului CFP.

--------------------------------------------------
Versiune consolidată a Tratatului privind Uniunea Europeană - TITLUL I: DISPOZIŢII COMUNE - Articolul 2



Jurnalul Oficial 115 , 09/05/2008 p. 0017 - 0017



Articolul 2 Uniunea se întemeiază pe valorile respectării demnităţii umane, libertăţii, democraţiei, egalităţii, statului de drept, precum şi pe respectarea drepturilor omului, inclusiv a drepturilor persoanelor care aparţin minorităţilor. Aceste valori sunt comune statelor membre într-o societate caracterizată prin pluralism, nediscriminare, toleranţă, justiţie, solidaritate şi egalitate între femei şi bărbaţi. --------------------------------------------------
Jurnalul Oficial L 236 , 23/09/2003 p. 0048 - 0048



ARTICOLUL 55 La cererea motivată corespunzător a unuia dintre noile state membre, Consiliul, hotărând în unanimitate la propunerea Comisiei, poate adopta, înainte de 1 mai 2004, măsuri constând din derogări temporare de la actele instituţiilor adoptate între 1 noiembrie 2002 şi data semnării Tratatului de aderare. --------------------------------------------------
B. CALITATEA APEI

31991 L 0271: Directiva 91/271/CEE a Consiliului din 21 mai 1991 privind tratarea apelor urbane reziduale (JO L 135, 30.5.1991, p. 40), modificată de:

- 31998 L 0015: Directiva 98/15/CE a Comisiei din 27.2.1998 (JO L 67, 7.3.1998, p. 29).

Prin derogare de la prevederile articolelor 3 şi 4 şi ale articolului 5 alineatul (2) din Directiva 91/271/CEE, cerinţele care trebuie respectate de sistemele de colectare şi tratare a apelor urbane reziduale nu se aplică integral în Slovenia până la 31 decembrie 2015, cu respectarea obiectivelor intermediare descrise în continuare:

- până la 31 decembrie 2008 trebuie obţinută conformarea la prevederile directivei în zonele sensibile, cum sunt aglomeraţiile cu un echivalent de populaţie de peste 10000;

- până la 31 decembrie 2010, trebuie obţinută conformarea la prevederile directivei în aglomeraţiile cu un echivalent de populaţie de peste 15000.

--------------------------------------------------
32. Declaraţia Republicii Letonia cu privire la pescuit

Cu privire la Regulamentul (CEE) nr. 3760/92 de stabilire a cotei din posibilităţile de pescuit comunitare care să fie alocată statelor membre pentru rezerve care sunt reglementate printr o limitare a capturilor, Letonia înţelege că dispoziţiile concrete ale prezentului act cu privire la posibilităţile de pescuit care să fie alocate Letoniei în Marea Baltică se referă la sistemul de gestionare existent în cadrul IBSFC calculat pentru UE-15 şi Estonia, Letonia, Lituania şi Polonia.

Cu privire la posibilităţile de pescuit în cadrul Comisiei de Pescuit a Atlanticului de Nord-Est (CPANE), Letonia îşi declară interesul pentru pescuitul în zona respectivă, chiar dacă în ultima perioadă nu a realizat capturi importante. Letonia, ca parte la cooperarea în cadrul CPANE, respectând toate hotărârile şi reglementările acestei comisii, se aşteaptă ca interesele sale să fie luate în consideraţie în mod corespunzător atunci când se alocă posibilităţile de pescuit Letoniei şi celorlalte state membre noi.

--------------------------------------------------
Jurnalul Oficial L 236 , 23/09/2003 p. 0982 - 0982



35. Declaraţia Republicii Malta cu privire la neutralitate Malta îşi afirmă angajamentul faţă de politica externă şi de securitate comună a Uniunii Europene aşa cum este definită în Tratatul privind Uniunea Europeană. Malta confirmă că participarea sa la politica externă şi de securitate comună a Uniunii Europene nu aduce atingere neutralităţii sale. Tratatul privind Uniunea Europeană precizează că orice hotărâre a Uniunii în favoarea unei apărări comune ar trebui să fie luată în unanimitate de Consiliul European şi să fie adoptată de statele membre în conformitate cu cerinţele constituţionale respective. --------------------------------------------------
3. LIBERTATEA DE A PRESTA SERVICII

1. 31994 L 0019: Directiva 94/19/CE a Parlamentului European şi a Consiliului din 3 martie 1997 privind sistemele de garantare a depozitelor (JO L 135, 31.5.1994, p. 5).

Prin derogare de la articolul 7 alineatul (1) din Directiva 94/19/CE, nivelul minim al garanţiei nu se aplică în Lituania până la 31 decembrie 2007. Lituania garantează că sistemul său de garantare a depozitelor prevede o acoperire de cel puţin 14481 EUR până la 31 decembrie 2006 şi de cel puţin 17377 EUR de la 1 ianuarie 2007 până la 31 decembrie 2007.

În perioada de tranziţie, celelalte state membre îşi păstrează dreptul de a împiedica o sucursală a unei instituţii lituaniene de creditare stabilite pe teritoriul lor să funcţioneze, dacă această sucursală nu s-a afiliat la un sistem de garantare a depozitelor recunoscut în mod oficial pe teritoriul statelor membre în cauză şi până când nu se afiliază la un astfel de sistem, în scopul acoperirii diferenţei dintre nivelul lituanian al garanţiei şi nivelul minim menţionat în articolul 7 alineatul (1).

2. 31997 L 0009: Directiva 97/9/CE a Parlamentului European şi a Consiliului din 3 martie 1997 privind sistemele de compensare pentru investitori (JO L 84, 26.3.1997, p. 22).

Prin derogare de la articolul 4 alineatul (1) din Directiva 97/9/CE, nivelul minim de compensare nu se aplică în Lituania până la 31 decembrie 2007. Lituania se asigură că sistemul său de compensare pentru investitori prevede o acoperire de cel puţin 5792 EUR până la 31 decembrie 2005 şi de cel puţin 11585 EUR de la 1 ianuarie 2006 până la 31 decembrie 2007.

În perioada de tranziţie, celelalte state membre îşi păstrează dreptul de a împiedica o sucursală a unei firme lituaniene de investiţii stabilite pe teritoriul lor să funcţioneze, dacă această sucursală nu s-a afiliat la un sistem de compensare pentru investitori recunoscut în mod oficial pe teritoriul statelor membre în cauză şi până când nu se afiliază la un astfel de sistem, în scopul acoperirii diferenţei dintre nivelul lituanian de compensare şi nivelul minim menţionat în articolul 4 alineatul (1).

--------------------------------------------------
5. PESCUIT

31992 R 3760: Regulamentul (CEE) nr. 3760/92 al Consiliului din 20 decembrie 1992 de instituire a unui regim comunitar al pescuitului şi acvaculturii (JO L 389, 31.12.1992, p. 1), modificat ultima dată de:

- 31998 R 1181: Regulamentul (CE) nr. 1181/98 al Consiliului din 4.6.1998 (JO L 164, 9.6.1998, p. 1).

Regulamentul (CEE) nr. 3760/92 se aplică Maltei sub rezerva următoarelor dispoziţii specifice.

Partea care îi revine Maltei din oportunităţile de pescuit pentru ton roşu se stabileşte de Consiliu, hotărând cu majoritate calificată la propunerea Comisiei în urma recunoaşterii de către Comisia internaţională pentru conservarea speciilor de ton atlantic (ICCAT), la aderarea Maltei la Uniunea Europeană, a faptului că limita de captură a Maltei în conformitate cu Recomandarea ICCAT 94-11 se adaugă la oportunităţile de pescuit comunitare actuale.

--------------------------------------------------
3. LIBERA CIRCULAŢIE A CAPITALURILOR

Tratatul privind Uniunea Europeană;

Tratatul de instituire a Comunităţii Europene.

Fără să aducă atingere obligaţiilor prevăzute în tratatele pe care se întemeiază Uniunea Europeană, Letonia poate să menţină în vigoare timp de şapte ani de la data aderării interdicţiile stabilite în dreptul său intern, existente la data semnării prezentului Act, privind achiziţionarea de terenuri agricole şi păduri de către resortisanţi ai statelor membre şi de către companiile constituite în temeiul legilor altui stat membru care nu sunt nici stabilite, nici înregistrate în Letonia şi care nu dispun de o filială sau agenţie în această ţară. Resortisanţii unui stat membru nu pot beneficia în nici un caz de un tratament mai puţin favorabil cu privire la achiziţionarea de terenuri agricole şi păduri decât cel de la data semnării Tratatului de Aderare şi nu li se poate aplica nici un tratament mai restrictiv decât cel aplicat resortisanţilor unei ţări terţe.

Resortisanţii unui alt stat membru care doresc să se stabilească ca agricultori independenţi şi să domicilieze în Letonia şi care au domiciliat legal şi au practicat agricultura în Letonia pe o perioadă neîntreruptă de trei ani nu se supun dispoziţiilor din paragraful anterior sau altor proceduri diferite de cele aplicabile resortisanţilor letoni.

O reexaminare generală a acestor măsuri tranzitorii are loc în cel de-al treilea an de la data aderării. În acest sens, Comisia înaintează un raport Consiliului. Hotărând în unanimitate la propunerea Comisiei, Consiliul poate decide să reducă sau să pună capăt perioadei de tranziţie menţionate la primul paragraf.

Dacă existe dovezi suficiente că, la expirarea perioadei de tranziţie, vor exista perturbări grave sau pericolul producerii acestora pe piaţa terenurilor agricole din Letonia, Comisia decide, la cererea Letoniei, prelungirea perioadei de tranziţie cu maxim trei ani.

--------------------------------------------------
C. CALITATEA APEI

31991 L 0271: Directiva 91/271/CEE a Consiliului din 21 mai 1991 privind tratarea apelor urbane reziduale (JO L 135, 30.5.1991, p. 40), modificată de:

- 31998 L 0015: Directiva 98/15/CE a Comisiei din 27.2.1998 (JO L 67, 7.3.1998, p. 29).

Prin derogare de la articolele 3 şi 4 şi, în cazul în care trebuie identificate zone sensibile, de la articolul 5 alineatul (2) din Directiva 91/271/CEE, cerinţele privind sistemele de colectare şi tratare a apelor urbane reziduale nu se aplică în Cipru până la 31 decembrie 2012 în conformitate cu următoarele obiective intermediare:

- până la 31 decembrie 2008, cerinţele directivei sunt respectate pentru două aglomeraţii (Limassol şi Paralimni) cu o populaţie de peste 15000 locuitori;

- până la 31 decembrie 2009, cerinţele directivei sunt respectate pentru încă o aglomeraţie (Nicosia) cu o populaţie de peste 15000 locuitori;

- până la 31 decembrie 2011, cerinţele directivei sunt respectate pentru încă o aglomeraţie (Paphos) cu o populaţie de peste 15000 locuitori.

--------------------------------------------------
ARTICOLUL 14

La art. 258 din Tratatul CE şi art. 166 din Tratatul Euratom, al doilea paragraf se înlocuieşte cu următorul text:

"Numărul membrilor Comitetului se stabileşte după cum urmează:

Belgia | 12 |

Republica Cehă | 12 |

Danemarca | 9 |

Germania | 24 |

Estonia | 7 |

Grecia | 12 |

Spania | 21 |

Franţa | 24 |

Irlanda | 9 |

Italia | 24 |

Cipru | 6 |

Letonia | 7 |

Lituania | 9 |

Luxemburg | 6 |

Ungaria | 12 |

Malta | 5 |

Ţările de Jos | 12 |

Austria | 12 |

Polonia | 21 |

Portugalia | 12 |

Slovenia | 7 |

Slovacia | 9 |

Finlanda | 9 |

Suedia | 12 |

Regatul Unit | 24" |

--------------------------------------------------
1. Declaraţie comună: O singură Europă

Ziua de astăzi reprezintă un moment important pentru Europa. Astăzi am încheiat negocierile de aderare între Uniunea Europeană şi Cipru, Republica Cehă, Estonia, Ungaria, Letonia, Lituania, Malta, Polonia, Slovacia şi Slovenia. 75 de milioane de oameni vor deveni noi cetăţeni ai Uniunii Europene.

Noi, statele membre actuale şi cele în curs de aderare, ne declarăm spijinul deplin pentru un proces de extindere continuu, cuprinzător şi ireversibil. Negocierile de aderare cu Bulgaria şi România vor continua pe baza aceloraşi principii care au guvernat negocierile până acum. Rezultatele obţinute deja în cadrul acestor negocieri nu vor fi puse sub semnul întrebării. În funcţie de continuarea progresului spre îndeplinirea criteriilor de aderare, obiectivul este de a primi Bulgaria şi România ca noi membri ai Uniunii Europene în 2007. Salutăm, de asemenea, importantele decizii luate astăzi cu privire la următoarea etapă a candidaturii Turciei pentru calitatea de membru al Uniunii Europene.

Dorinţa noastră comună este de a face din Europa un continent al democraţiei, libertăţii, păcii şi progresului. Uniunea va rămâne hotărâtă să evite noi linii de demarcaţie în Europa şi să promoveze stabilitatea şi prosperitatea în interiorul şi dincolo de noile frontiere ale Uniunii. Aşteptăm cu interes să colaborăm în cadrul efortului nostru comun de realizare a acestor obiective.

Scopul nostru este „O singură Europă.”

Belgia

Germania

Spania

Italia

Lituania

Malta

Polonia

Slovacia

Regatul Unit

Republica Cehă

Estonia

Franţa

Cipru

Luxemburg

Ţările de Jos

Portugalia

Finlanda

Danemarca

Grecia

Irlanda

Letonia

Ungaria

Austria

Slovenia

Suedia

--------------------------------------------------
Jurnalul Oficial L 236 , 23/09/2003 p. 0046 - 0046



ARTICOLUL 44 Consiliul efectuează în regulamentul său de procedură adaptările care se impun ca urmare a aderării. --------------------------------------------------
A. CALITATEA AERULUI

31994 L 0063: Directiva 94/63/CE a Parlamentului European şi a Consiliului din 20 decembrie 1994 privind controlul emisiilor de compuşi organici volatili (COV) rezultaţi din depozitarea benzinei şi din distribuţia sa de la terminale la staţiile de benzină (JO L 365, 31.12.1994, p. 24).

1. Prin derogare de la articolul 3 şi anexa I din Directiva 94/63/CE, cerinţele pentru instalaţiile de depozitare existente la terminale nu se aplică în Lituania până la 31 decembrie 2007 instalaţiilor de depozitare cu o cantitate totală tranzitată mai mică sau egală cu 50000 de tone/an.

2. Prin derogare de la articolul 4 şi anexa II din Directiva 94/63/CE, cerinţele pentru încărcarea şi descărcarea containerelor mobile la terminale nu se aplică în Lituania până la 31 decembrie 2007 în cazul a 12 terminale cu o cantitate tranzitată mai mică sau egală cu 150000 de tone/an.

3. Prin derogare de la articolul 5 din Directiva 94/63/CE, cerinţele pentru containerele mobile existente la terminale nu se aplică în Lituania până la 31 decembrie 2005 în cazul a 140 de vehicule-cisternă şi 1900 de vagoane-cisternă.

4. Prin derogare de la articolul 6 şi anexa III din Directiva 94/63/CE, cerinţele pentru încărcarea instalaţiilor de depozitare existente din staţiile de benzină nu se aplică în Lituania până la 31 decembrie 2007 staţiilor de benzină cu o cantitate tranzitată mai mică sau egală cu 1000 m3/an.

--------------------------------------------------
8. Declaraţie cu privire la şisturile bituminoase, piaţa internă a electricităţii şi Directiva 96/92/CE a Parlamentului European şi a Consiliului din 19 decembrie 1996 privind reguli comune pentru piaţa internă a electricităţii (Directiva electricităţii): Estonia

Uniunea va monitoriza îndeaproape îndeplinirea de către Estonia a angajamentelor asumate, mai ales cu privire la continuarea pregătirii pentru piaţa internă a energiei (restructurarea sectorului şisturilor bituminoase, restructurarea sectorului electricităţii, legislaţie, consolidarea Inspectoratului pentru piaţa energiei etc.).

Uniunea atrage atenţia Estoniei asupra concluziilor Consiliilor Europene de la Lisabona şi Barcelona în legătură cu deschiderea rapidă a pieţei în sectorul electricităţii şi gazelor, printre altele, în scopul realizării unei pieţe interne pe deplin operaţionale în aceste domenii şi ia notă de declaraţiile anterioare făcute de Estonia în această privinţă la 27 mai 2002 în contextul negocierilor de aderare. În pofida necesităţii implementării rapide a unei pieţe interne operaţionale a electricităţii, Uniunea ia notă de faptul că Estonia îşi rezervă poziţia în ceea ce priveşte viitoarele evoluţii legislative în acest domeniu. În această privinţă, Uniunea recunoaşte existenţa situaţiei speciale referitoare la restructurarea sectorului şisturilor bituminoase, care va necesita eforturi deosebite până la sfârşitul anului 2012, precum şi necesitatea deschiderii treptate a pieţei estoniene a electricităţii pentru alţi clienţi decât consumatorii casnici până la acea dată.

Uniunea ia notă de faptul că, în scopul limitării distorsionării posibile a concurenţei pe piaţa internă a electricităţii, ar putea fi necesar să se aplice mecanisme de salvgardare, cum ar fi clauza reciprocităţii din Directiva 96/92/CE.

Comisia va monitoriza îndeaproape dezvoltarea producţiei de electricitate şi schimbările care pot avea loc pe piaţa electricităţii din Estonia şi din ţările învecinate.

Fără a aduce atingere celor de mai sus, orice stat membru poate cere Comisiei, începând din 2009, să evalueze dezvoltarea pieţelor electricităţii din zona Mării Baltice. Pe baza acestei evaluări, ţinând cont în cea mai mare măsură de situaţia singulară a şisturilor bituminoase şi de considerentele sociale şi economice legate de extracţia, producţia şi consumul de şisturi bituminoase în Estonia, precum şi de obiectivele Comunităţii în ceea ce priveşte piaţa electricităţii, Comisia prezintă Consiliului un raport însoţit de recomandările care se impun.

--------------------------------------------------